राही अनिल बर्वे
राही अनिल बर्वे (जन्म ४ जून १९७९) उपाख्य राही बर्वे एक भारतीय लेखक, दिग्दर्शक, व पटकथालेखक व विशेष दृश्यपरिणाम (व्हीएफएक्स) कलाकार आहेत  राहीच्या उल्लेखनीय कामांमध्ये मांझा हा लघुपट  , व ऑक्टोबर २०१८ मध्ये प्रदर्शित होणारा तुंबाड हा चित्रपट आहे.

प्रारंभिक आयुष्य 

राही  हे मराठी लेखक व कथाकार अनिल बर्वे व बँक अधिकारी प्रेरणा बर्वे या दांपत्याचे कनिष्ठ चिरंजीव आहेत. लहान वयापासूनच राहीचा ओढा कथालेखनाकडे व चित्रपटांकडे होता. चित्रपटसृष्टीशी संबंधित दृष्यपरिणाम तंत्रज्ञानात कारकीर्द घडवतानाच त्यांची ही लेखनाची आवड भक्कम होत गेली.

दिग्दर्शन 

२००८ साली राहीने 'मांझा' या पहिल्या लघुपटावर काम सुरू केले. झोपडपट्टीतला एक मुलगा, त्याची अज्ञान बहीण व एक विकृत पोलीस शिपाई यांच्यात गुंफलेली ही सूडकथा आहे. अत्यंत काटकसरीत बनलेला , हा लघुपट  त्याचा बाज, दृष्यसौंदर्य, संहिता, अभिनय अशा मूल्यांसाठी वाखाणला गेला. 'मांझा' लघुपटास पाश्चात्य दिग्दर्शक डॅनी बायल ( Danny Boyle ) यांनी आपल्या स्लमडॉग मिलियनेअर ( Slumdog Millionnaire ), चित्रपटाच्या ब्लू-रे तबकडीत उल्लेखनीय म्हणून समाविष्ट करत मांझाची पोच व ओळख वाढवली.

त्यानंतर २००९ साली, राहीने 'तुंबाड' या मुख्यप्रवाहातील त्यांच्या पहिल्या भयपटाची निर्मिती सुरू केली. २०१५ पर्यंत चित्रीकरण संपूनही तुंबाड एकूण नऊ वर्षं बासनात अडकून बसला होता. मात्र राजकुमार हिरानींसारख्या ख्यातनाम दिग्दर्शकाने तुंबाडबद्दल ट्वीट केलेल्या स्तुतीने  चित्रपटाबद्दलच्या कुतूहलास हातभार लावला. जुलै २०१८ मध्ये  तुंबाडची पहिली झलक प्रसृत करून ऑक्टोबर २०१८मध्ये हा चित्रपट प्रदर्शित झाला.

वैयक्तिक परिचय 
राहींना विचारवंत, लेखक, कलाकार आप्तांचा वारसा लाभला आहे. वडील अनिल बर्वे हे हमिदाबाईची कोठी सारख्या नावाजलेल्या नाटकांचे लेखक होत.  राहीचे आजोबा शाहीर अमर शेख संयुक्त महाराष्ट्र चळवळीच्या खंद्या पुरस्कर्त्यांत आघाडीवर होते. राहीच्या मावशी व लेखिका मलिका अमर शेख यांचा विवाह कवी व दलित कार्यकर्ते नामदेव ढसाळ, यांच्याशी झाला होता. मराठी सिनेसृष्टीतील नृत्यदिग्दर्शिका फुलवा खामकर, राहीच्या ज्येष्ठ भगिनी आहेत.

संदर्भ